SONICปันผล 0.045 บ. XDพรุ่งนี้! ผบห.ย้ำรายได้ปีนี้แตะ1.1พันลบ. ปักเป้าปี62โตอีก20%
SONICจ่อปันผล0.045บ.ขึ้นXDพรุ่งนี้! ผบห.ย้ำรายได้ปีนี้แตะ1.1พันลบ. ปักเป้าปี62โตอีก20% 
26 พ.ย. 2561

นายสันติสุข โฆษิอาภานันท์ ประธานเจ้าหน้าที่บริหาร บริษัท โซนิค อินเตอร์เฟรท จำกัด (มหาชน) หรือ SONIC เปิดเผยว่า บริษัทคาดว่ารายได้ในปี 2561 จะแตะระดับ 1,100 ล้านบาท ขณะที่ตั้งเป้ารายได้ปี 62 เติบโต 20% ตามการขยายฐานธุรกิจและฐานลูกค้าเพิ่มเติม ประกอบกับบริษัทมีการประเมินภาพรวมตลาดนำเข้าและส่งออกในภูมิภาคมีแนวโน้มเติบโตอย่างต่อเนื่อง
โดย ปัจจุบันบริษัทมีสัดส่วนรายได้จากการให้บริการขนส่งสินค้าทางทะเล 60% การขนส่งสินค้าทางบก 25% และการขนส่งทางอากาศ 10% และอื่นๆ 5% ขณะที่มองว่าในปี 2562 รายได้จากทุกส่วนจะมีการเติบโตขึ้น
ทั้งนี้ ในปี 62 บริษัทจะทำการปรับปรุงอาคารและพื้นที่ศูนย์กระจายสินค้าจำนวน 60 ล้านบาท เพื่อขยายรถหัวลากและหางลากเพิ่มอีก 60 ล้านบาท ก่อสร้างอาคารสำนักงานและลาดจอดรถในพื้นที่แหลมฉบัง 60 ล้านบาท และลงทุนพัฒนาระบบสารสนเทศและเทคโนโลยี 20 ล้านบาท โดยเงินลงทุนจะมาจากการระดมทุนผ่านการเสนอขายหุ้นสามัญให้กับประชาชนทั่วไปครั้งแรก (IPO) ที่มีอยู่ราว 290 ล้านบาท โดยคาดว่ากระบวนการต่างๆ จะแล้วเสร็จภายในปี 62 ส่วนที่เหลืออีก 90 ล้านบาทจะใช้เป็นเงินทุนหมุนเวียนในการดำเนินธุรกิจ
นอกจากนี้บริษัทอยู่ระหว่างเจรจาเบื้องต้นกับพันธมิตรต่างประเทศเพื่อลงทุนเข้าซื้อกิจการ (M&amp;A) ในธุรกิจที่เกี่ยวเนื่องกับโลจิสติกส์ แต่คาดว่าจะยังไม่เห็นความชัดเจนเร็ว ๆ นี้ เนื่องจากยังต้องใช้เวลาศึกษาการลงทุนเพื่อให้เกิดผลประโยชน์สูงสุด เบื้องต้นคาดว่าจะเป็นพันธมิตรในเอเชีย
ล่าสุด บริษัทฯได้เซ็นสัญญาความร่วมมือทางธุรกิจ กับกลุ่มบริษัท ซีกัลล์ ซัพพลาย เชน (ไทยแลนด์) จำกัด ซึ่งเป็นบริษัทสัญชาติมาเลเซีย หนึ่งในผู้นำการให้บริการธุรกิจขนส่งสินค้าผ่านชายแดนไทย-มาเลเซีย-สิงคโปร์ ทางรถบรรทุก ซึ่งได้มีการเช่าอาคารสถานที่ศูนย์จัดเก็บสินค้า บนพื้นที่ขนาด 2,000 ตารางเมตร เพื่อรองรับการกระจายสินค้า และการขนส่งข้ามแดนไทย-มาเลเซีย ซึ่งในเบื้องต้น บริษัทฯจะเริ่มทยอยรับรู้รายได้ จากการเช่าพื้นที่ของ บริษัท ซีกัลล์ ซัพพลาย เชน ตั้งแต่เดือน ธ.ค.นี้เป็นต้นไป และจะรับรู้รายได้อย่างชัดเจน ตั้งแต่ไตรมาส 1/62
ทั้งนี้ ผลประกอบการงวด 9 เดือนแรกปี 61 สิ้นสุด ณ วันที่ 30 ก.ย.61 บริษัทมีรายได้จากการให้บริการ  860.51 ล้านบาท เพิ่มขึ้น 21.85% จากช่วงเดียวกันของปีก่อนที่มีรายได้ 706.20 ล้านบาท และมีกำไรสุทธิ 37.05 ล้านบาท เพิ่มขึ้น 5.29% จากช่วงเดียวกันของปีก่อนที่มีกำไรสุทธิ 35.19 ล้านบาท
ขณะที่งวดไตรมาส 3/2561 บริษัทมีรายได้จากการให้บริการ 311.30 ล้านบาท เพิ่มขึ้น 32.81% จากช่วงเดียวกันของปีก่อนที่มีรายได้ 234.40 ล้านบาท และมีกำไรสุทธิ 11.11 ล้านบาท เพิ่มขึ้น 7.97% จากช่วงเดียวกันของปีก่อนที่มีกำไรสุทธิ 10.29 ล้านบาท
โดย SONIC ประกาศจ่ายปันผลระหว่างกาลเป็นเงินสด 0.045 บาทต่อหุ้น วันที่ไม่ได้รับสิทธิปันผล(XD) ในวันพรุ่งนี้ (27 พ.ย. 2561) วันกำหนดรายชื่อผู้มีสิทธิได้รับปันผล (Record date) 28 พ.ย. 2561 วันที่จ่ายปันผล 12 ธ.ค. 2561